text: Vejen Kommune tjener på kærestebreve
  28 november 2012 kl. 16.37
  Med et venligt brev har Vejen Kommune opfordret førtidspensionister til at fortælle, hvis de har fået kæreste og ikke længere er alene. Det har givet bonus i kommunekassen.
  Vejen Kommune har indledt jagten på førtidspensionister som har oplyst de er alene, men reelt har kærester, der bidrager til husholdningsøkonomien.
  Med et brev til kommunens 780 førtidspensionister har kommunens kontrolenhed sendt en påmindelse om, at de skal huske at meddele ændringer i civilstatus.
  Aktionen er lavet som en frit-lejde-aktion, hvor kommunen samtidig undlader at undersøge, hvor langt ændringen går tilbage. 
  17 har svaret, at de ikke længere er enlige, og dermed er der en række tilskud, de ikke længere er berettiget til. 
  Det giver til gengæld Vejen Kommune og staten en samlet besparelse på 900.000 kroner om året.
  